റാബിയ സൈഫിയുടെ സ്വപ്നം അപൂര്ണമാകില്ല യൂത്ത് ലീഗിന്െറ സ്കോളര്ഷിപ്പോടെ മുസ്കാന് സൈഫി പഠിക്കും ന്യൂഡല്ഹി: ഡല്ഹിയില് ക്രൂരമായി കൊലചെയ്യപ്പെട്ട സിവില് ഡിഫന്സ് ഓഫീസര് റാബിയ സൈഫിയുടെ അനുജത്തി മുസ്കാന് സൈഫിക്ക് പഠനം മുന്നോട്ട് കൊണ്ടുപോകാന് മുസ്ലിം യൂത്ത് ലീഗ് ദേശീയ കമ്മിറ്റി സ്കോളര്ഷിപ്പ് നല്കും. റാബിയയുടെ വസതിയില് സന്ദര്ശനം നടത്തിയ യൂത്ത് ലീഗ് ദേശീയ ജനറല് സെക്രട്ടറി അഡ്വ. വി.കെ. ഫൈസല് ബാബുവിന്െറ നേതൃത്വത്തിലുള്ള പ്രതിനിധി സംഘം കുടുംബവുമായി നടത്തിയ കൂടിക്കാഴ്ച്ചയിലാണ് ഇക്കാര്യം അറിയിച്ചത്. യൂത്ത് ലീഗ് ദേശീയ എക്സിക്യൂട്ടീവ് അംഗങ്ങളായ അഡ്വ. മര്സൂഖ് ബാഫഖി, ഷിബു മീരാന് എന്നിവരും കൂടെയുണ്ടായിരുന്നു.സംഗംവിഹാറിലെ വസതിയിലെത്തിയ പ്രതിനിധി സംഘം റാബിയയുടെ പിതാവുമായി സംസാരിച്ചു. കേസില് നിഷ്പക്ഷമായ അന്വേഷണം ആവശ്യപ്പെട്ട് റാബിയുടെ വസതിക്കു മുന്നില് പ്രതിഷേധ സമരം സംഘടിപ്പിച്ചിരിക്കുകയാണ് നാട്ടുകാര്. ആഗസ്റ്റ് 26നാണ് ലാല്പതിലെ ഓഫീസില് ജോലിക്ക് പോയ റാബിയ സൈഫിയെ കാണാതായത്. കൂടെ ജോലി ചെയ്യുന്നവരോട് അന്വേഷിച്ചപ്പോള്, റാബിയയുടെ മേലുദ്യോഗസ്ഥനും മജിസ്ട്രറ്റുമായ രവീന്ദര് സിങ് മെഹ്റയെ ഡല്ഹി ആന്റി കറപ്ഷന് ബ്യൂറോ അറസ്റ്റ് ചെയ്തിരുന്നെന്നും ഇതുമായി ബന്ധപ്പെട്ട് പൊലീസ് വിളിപ്പിച്ചതാകാമെന്നുമാണ് പറഞ്ഞത്. പിറ്റേ ദിവസം സൂരജ്കുന്ദ് പൊലീസ് എത്തി മാതാപിതാക്കളെ ആശുപത്രിയിലേക്ക് കൊണ്ടുപോയി. സ്വന്തം മകളുടെ മൃതശരീരമാണ് ആശുപത്രിയില് കാണാനായത്. മയ്യിത്ത് പരിപാലിച്ച കുടുംബത്തിലെ സ്ത്രീകള് പെണ്കുട്ടിയുടെ മുഖത്തും ശരീരത്തിലുമുള്ള മാരകമായ മുറിവുകള് കണ്ട് ബോധരഹിതരായെന്ന് പിതാവ് പൊട്ടിക്കരഞ്ഞു പറഞ്ഞു.ഇതിനിടെ, റാബിയയുമായുള്ള തന്െറ വിവാഹം കഴിഞ്ഞെന്നും താനാണ് കൊലപാതകി എന്നും അവകാശപ്പെട്ട് നിസാമുദ്ദീന് എന്ന യുവാവ് പൊലീസില് കീഴടങ്ങി. ഇങ്ങനെയൊരു ബന്ധത്തെക്കുറിച്ച് മകള് പറഞ്ഞിട്ടേയില്ലെന്ന് മാതാവ് പറഞ്ഞു. ഡല്ഹി പൊലീസില് നിന്ന് നീതിപൂര്വമായ അന്വേഷണം പ്രതീക്ഷിക്കുന്നില്ലെന്നും സി.ബി.ഐ അന്വേഷണം വേണമെന്നും കുടുംബം ആവശ്യപ്പെടുന്നു. ഈ ആവശ്യമുന്നയിച്ച് കോടതിയെ സമീപിച്ചിരിക്കുകയാണ് കുടുംബം.റാബിയയുടെ പിതാവ് കാര്പന്റര് തൊഴിലാളിയാണ്. മൂത്ത സഹോദരന് ഓട്ടിസം ബാധിച്ച അവസ്ഥയില് കുടുംബത്തിന്െറ ആശ്രയമായിരുന്ന മകളെയാണ് ഇവര്ക്ക് നഷ്ടമായത്. തന്െറ അനിയത്തി മുസ്കാന് സൈഫിയെ അഭിഭാഷകയാക്കണം എന്നതായിരുന്നു റാബിയയുടെ ആഗ്രഹം. മുസ്കാന്െറയും ഇരട്ട സഹോദരന് സുഹൈലിന്െറയും പഠനം പാതിവഴിയില് മുടങ്ങാതിരിക്കാന് കൂടെയുണ്ടെന്ന് യൂത്ത് ലീഗ് കുടുംബത്തിന് ഉറപ്പ് നല്കി. പ്ലസ് വണ് വിദ്യാര്ത്ഥികളായ ഇരുവര്ക്കും ഇനിയുള്ള നാല് വര്ഷം പഠനാവശ്യത്തിനായി നിശ്ചിത തുക യൂത്ത് ലീഗ് ദേശീയ കമ്മിറ്റി കൈമാറും.നിഷ്പക്ഷമായ അന്വേഷണത്തിലൂടെ പ്രതികളെ മാതൃകാപരമായി ശിക്ഷിക്കുന്നതു വരെ കുടുംബം നടത്തുന്ന പോരാട്ടത്തെ പിന്തുണക്കുമെന്ന് യൂത്ത് ലീഗ് ദേശീയ ജനറല് സെക്രട്ടറി അഡ്വ. വി.കെ. ഫൈസല് ബാബു പറഞ്ഞു. ഡല്ഹിയില് നിര്ഭയ നേരിട്ടതിനു സമാനമായ ക്രൂരതയാണ് റാബിയ സൈഫിക്ക് നേരിടേണ്ടി വന്നതെന്നും പൊതുസമൂഹം ഇതിനായി ഒറ്റക്കെട്ടായി രംഗത്ത് വരണമെന്നും അദ്ദേഹം പറഞ്ഞു.